કલ્પના તે દિવસે બેનના દવાખાને થી પાછી તો ફરી ત્યારે થોડી ઉદાસ હતી.આમ તો ભરત અને કલ્પના બહેન ના ગયા પછી દવાખાનુ બંધ કરીને સાથે જ નીકળતા. ભરત બીજા કેટલાક કામ આટોપીને ઘેર આવતો જ્યારે કલ્પના સીધી જ ઘર ભેગી થતી.આજે આવતાની સાથે ફુડરડીની માફક ફરી વળતી કલ્પના મૂંગી-મંતર પાછી આવી હતી. નહીતર સવારથી બપોર સુધીમાં દવાખાને શું બન્યું એની ય બધી વાતો તે ભુરીબા સાથે કર્યા કરતી..ઘડી ભર તો ભુરીબાને થયુ કે ” લાવ ને એને પુછુ તો ખરી કે થયુ છે શું ?”” પણ એમણે ચુપ રહેવાનું મુનાસીબ માન્યું. ૨૦ વર્ષની કલ્પના ભરતને પરણીને આવી ત્યારથી ઘર અને બેનના દવાખાનાનો ભાર રમતા-રમતાંમા ઉપાડી લીધો હતો.જુગતે જોડી હતી બેઉ જણાની . હતાં તો બન્ને એસએસસી પાસ પણ આટલાં વર્ષો બહેનની જોડે કામ કરીને માહેર બની ગયા હતાં. ભરત ૧૪ વર્ષનો હતો ને ભણતાં-ભણતાં દવાખાને જવા માંડ્યો હતો. અને પછી તો ૧૮ વર્ષે તો ફુલ ટાઇમ જવા લાગ્યો..૨૧ વર્ષે લગ્ન થતાં કલ્પના પણ બે છેડા ભેગા કરવા દવખાને જવા લાગી.દવાનાં પડીકાં બાંધતા બાંધતા ક્યારે બેન જોડે લાગણીના સંબંધો બંધાતા ગયા તેની બેમાંથી એકેને ખબર પણ ના રહી.૫૦ વર્ષ પહેલાં જ્યારે એક લેડી ડોક્ટરે અહીં આવીને દવાખાનુ ચાલુ કર્યુ ત્યારે લોકોને જરા નવાઇ તો લાગી હતી પણ બેનના સાલસ -સહ્રદયી સ્વભાવે જાણે લોકો માટે દવા સાથે દુવાનુ પણ કામ કર્યુ..જોત-જોતામાં તો બેન ની ખ્યાતિ સાથે લોકોની બેન પરની શ્રધ્ધા પણ વધતી ચાલી.